b'\n_START_ARTICLE_\nNakajima Ki-115\n_START_SECTION_\nSuk\xc5\xabrimo aplinkyb\xc4\x97s\n_START_PARAGRAPH_\nL\xc4\x97ktuvas tur\xc4\x97jo dalyvauti pa\xc4\x8dios Japonijos teritorijos gynyboje nuo amerikie\xc4\x8di\xc5\xb3 kareivi\xc5\xb3 i\xc5\xa1laipinimo \xc4\xaf Japonijos sausum\xc4\x85. Jis buvo kuriamas karo pabaigos i\xc5\xa1vakar\xc4\x97se, kuomet Japonija jau netur\xc4\x97jo vilties laim\xc4\x97ti kar\xc4\x85, ta\xc4\x8diau dar tik\xc4\x97josi parodyti, jog galutin\xc4\x97 jos okupacija bus prie\xc5\xa1ui labai nuostolinga ir tuo b\xc5\xabdu i\xc5\xa1sider\xc4\x97ti palankesnes kapituliacijos s\xc4\x85lygas. Pagrindinis tikslas buvo pagaminti kuo daugiau \xc5\xa1i\xc5\xb3 l\xc4\x97ktuv\xc5\xb3.\n_START_SECTION_\nKonstrukcijos ypatumai\n_START_PARAGRAPH_\nTsurugi buvo paprastos konstrukcijos, vengiant detali\xc5\xb3 i\xc5\xa1 strategini\xc5\xb3 \xc5\xbealiav\xc5\xb3 (aliuminio ir pan). Daugiausia buvo naudojamas medis ir plienas. Tiko prakti\xc5\xa1kai bet kuris oru au\xc5\xa1inamas l\xc4\x97ktuvo motoras. Buvo tikimasi panaudoti 1920\xe2\x80\x931930 metais sukauptas sen\xc5\xb3 varikli\xc5\xb3 atsargas. Pirmuosiuose modeliuose buvo montuojamas 1150 AJ Nakajima Ha-35 \xc5\xbevaig\xc5\xbedinis variklis. N\xc4\x97ra duomen\xc5\xb3, ar kada nors buvo \xc4\xafmontuotas koks nors kitoks motoras. Skirtingai nuo daugumos to meto tokio dyd\xc5\xbeio ir tipo l\xc4\x97ktuv\xc5\xb3, fiuzelia\xc5\xbeo skerspj\xc5\xabvis buvo apvalus o ne elipsi\xc5\xa1kas. Tok\xc4\xaf korpus\xc4\x85 lengviau pagaminti._NEWLINE_L\xc4\x97ktuvas tur\xc4\x97jo i\xc5\xa1orin\xc4\x99 va\xc5\xbeiuokl\xc4\x99, kuri buvo numetama vos pakilus ir gal\xc4\x97jo i\xc5\xa1kart b\xc5\xabti panaudota sekan\xc4\x8diam l\xc4\x97ktuvui kilti. L\xc4\x97ktuvas tur\xc4\x97jo du papildomus raketinius greitintuvus d\xc4\x97l kuri\xc5\xb3 paskirties irgi nesutariama: vienur ra\xc5\xa1oma, jog jie tur\xc4\x97jo pad\xc4\x97ti lengviau pakilti, kitur\xc2\xa0\xe2\x80\x93 kad \xc4\xafsib\xc4\x97g\xc4\x97ti galutinei atakai.\n_START_SECTION_\nCharakteristikos\n_START_PARAGRAPH_\nL\xc4\x97ktuvas gal\xc4\x97jo skristi ma\xc5\xbedaug 512 km/val grei\xc4\x8diu ir ne\xc5\xa1ti apie 800\xc2\xa0kg bomb\xc4\x85\xc2\xa0\xe2\x80\x93 pakankam\xc4\x85 perskelti amerikie\xc4\x8di\xc5\xb3 karin\xc4\xaf laiv\xc4\x85 perpus. Ta\xc4\x8diau jis netur\xc4\x97jo joki\xc5\xb3 ginkl\xc5\xb3 apsiginti nuo puolan\xc4\x8di\xc5\xb3 naikintuv\xc5\xb3, b\xc5\xabdamas jiems palyginus lengvas taikinys. Tsurugi gal\xc4\x97jo nuskristi ma\xc5\xbedaug 1200\xc2\xa0km._NEWLINE_L\xc4\x97ktuvo valdymas buvo labai grubus, matomumas itin prastas ir bendras efektyvumas gana menkas. Ta\xc4\x8diau valdymo kabinoje buvo b\xc5\xabtiniausi skryd\xc5\xbeiui reikalingi navigacijos prietaisai, pilotavimo rankena ir pedalai, numatyta vieta racijai. L\xc4\x97ktuvas tur\xc4\x97jo eleronus, v\xc4\x97lesn\xc4\x97s versijos\xc2\xa0\xe2\x80\x93 ir u\xc5\xbesparnius. Visgi d\xc4\x97l grubios va\xc5\xbeiuokl\xc4\x97s ir prasto matomumo ant \xc5\xbeem\xc4\x97s (piloto kabina toli nuo l\xc4\x97ktuvo priekio) juo buvo labai sunku pakilti ir nusileisti. Bandym\xc5\xb3 metu t\xc4\x85 vos sugeb\xc4\x97davo net ir patyr\xc4\x99 pilotai._NEWLINE_Tsurugi buvo paprastas gaminti ir pri\xc5\xbei\xc5\xabr\xc4\x97ti, ta\xc4\x8diau jo valdymas buvo toks sunkus jog pavieniui \xc5\xa1ie l\xc4\x97ktuvai beveik netiko kaip ginklas. Nors n\xc4\x97 vienas Tsurugi neskrido \xc4\xaf kamikadz\xc4\x97s misij\xc4\x85, nema\xc5\xbeai pilot\xc5\xb3 \xc5\xbeuvo jais besitreniruodami. Visgi Japonija planavo pagaminti iki 8000 toki\xc5\xb3 l\xc4\x97ktuv\xc5\xb3 per metus. Skrisdami \xc5\xa1imtais ir t\xc5\xabkstan\xc4\x8diais, jie be abejo b\xc5\xabt\xc5\xb3 buv\xc4\x99 prie\xc5\xa1ui labai pavojingi._NEWLINE_Karui netik\xc4\x97tai pasibaigus, \xc5\xa1ie l\xc4\x97ktuvai taip ir nepamat\xc4\x97 m\xc5\xab\xc5\xa1io. \xc5\xa0iuo metu yra i\xc5\xa1lik\xc4\x99s tik vienas, gana prastai i\xc5\xa1silaik\xc4\x99s egzempliorius.'